बॉलिवुड में इन दिनों जमकर एक्सपेरिमेंट हो रहे हैं। मेगा बजट मल्टिस्टारर फिल्मों के बीच लीक से हटकर कम बजट और नई स्टार कास्ट को लेकर ऐसी फिल्में भी बनने लगी हैं जो बेशक बॉक्स ऑफिस पर कोई खास कमाल न कर पाएं लेकिन मल्टिप्लेक्स कल्चर में ऐसी फिल्मों को भी अब स्क्रीन और शोज मिलने लगे हैं। इतना ही नहीं दर्शकों की एक खास क्लास बनकर उभरी है जिनकी कसौटी पर ऐसी फिल्में काफी हद तक खरी उतर रही हैं। इस शुक्रवार रिलीज हुई जिया और जिया ऐक्टर से डायरेक्टर बने हॉवर्ड रोसमेयर की डायरेक्टर के तौर पर डेब्यू फिल्म है और रोसमेयर ने इस फिल्म में कई तरह के एक्सपेरिमेंट्स किए हैं।हॉवर्ड की यह फिल्म 2 लड़कियों जिया ग्रेवाल और जिया वेकंटराम की कहानी है जो समाज की परवाह किए बिना मुंबई से स्वीडन तक का सफर अलग अंदाज और अपने स्टाइल में पूरा करती हैं। बेशक इन दोनों के स्वीडन जाने का मकसद एक दूसरे से बिलकुल अलग है। जिया ग्रेवाल अपनी जिंदगी के हर पल को इन्जॉय करने में यकीन रखती है वहीं जिया वेकंटराम खुद अपनी जिंदगी से इस कदर अपसेट हो चुकी है कि उसमें जीने की चाहत ही नहीं बची है। स्टोरी प्लॉट: यह फिल्म दो टोटली डिफरेंट मूड की लड़कियों जिया ग्रेवाल (कल्कि कोचलीन) और जिया वेकंटराम (रिचा चड्डा) की कहानी है। इन दोनों की शुरूआत एक रोड ट्रिप से होती है। इन दोनों में सिर्फ नाम की समानता है वर्ना इन दोनों की पूरी पर्सनालिटी एक दूसरे से बिलकुल अलग है। जिया ग्रेवाल अपनी दुनिया में मस्त रहती है और उसे बेगानों को अपना बनाना अच्छा लगता है तो वहीं जिया वेकंटराम जिंदगी से परेशान होकर हंसना तक भूल गई है। स्वीडन आकर जहां हर वक्त जिया ग्रेवाल मस्ती करते सिगरेट के कश लेती नजर आती है तो वहीं जिया वेकंटराम अक्सर अपसेट और खुद से दूर रहती है। जिया वेकंटराम ने मन ही मन स्वीडन आने से पहले ही अपनी जिंदगी को खत्म करने का फैसला कर रखा है। फिल्म का क्लाइमैक्स काफी चौंका देने वाला है। खासकर इंटरवल से पहले कहानी में वासु की एंट्री के बाद जहां जिया ग्रेवाल की लाइफ में काफी कुछ बदलाव आता है तो वहीं जिया वेकंटराम को भी लगने लगता है कि जिंदगी को खत्म करने से पहले किसी के लिए कुछ किया जा सकता है। इस फिल्म में कल्कि ने एक ऐसी बिंदास लड़की का किरदार निभाया है जो कुछ शरारती भी है तो किसी अनजान को भी अपना बनाने से उसे हिचकिचाहट नहीं। मुंबई से स्वीडन जाने का जिया का एक मकसद है जो मुंबई में रह रही उसकी मां (जरीना वहाब) और उसके भाई को भी नहीं मालूम। जिया स्वीडन में दिल खोलकर फ़्लर्ट करती है। इस किरदार में कल्कि ने बेहतरीन ऐक्टिंग करके इस किरदार को पर्दे पर जीवंत बना दिया है। खासकर, आखिरी 10 मिनट की फिल्म में कल्कि ने कमाल की ऐक्टिंग की है। वहीं पूरी फिल्म में अपसेट और जिंदगी से बेजार और बुझी बझी नजर आ रही रिचा चड्डा ने बेशक अपने किरदार के मुताबिक ऐक्टिंग की है लेकिन इंटरवल के बाद कई सीन्स में रिचा की ऐक्टिंग कल्कि के सामने फीकी नजर आती है। फिल्म में पहले इन दोनों जिया और जिया के गाइड और बाद में जिया ग्रेवाल के प्रेमी वासु के किरदार में अर्सल गोनी कम सीन्स के बावजूद अपनी पहचान छोड़ने में कामयाब रहे हैं। वहीं अगर फिल्म के गानो की बात करें तो 60 के दशक में रिलीज हुई देव आनंद की फिल्म जब प्यार किसी से होता है के टाइटिल सॉन्ग जिया ओ जिया कुछ बोल दो गाने को रिक्रिएट करके कई बार ऐसे ऐंगल से पेश किया गया है जो कहानी का हिस्सा बन जाता है। अगर डायरेक्टर हॉवर्ड रोसमेयर फिल्म शुरू करने की जल्दबाजी के बजाए स्क्रिप्ट पर कुछ और काम करते तो फिल्म के लिए अच्छा रहता।क्यों देखें : स्वीडन की बेहतरीन आउटडोर लोकेशन के अलावा कल्कि की शानदार ऐक्टिंग.. इस फिल्म को देखने की एक वजह हो सकती है वर्ना फिल्म में ऐसा कुछ नया नहीं जिसे देखने की हम आपको सलाह दे सकें।